Η μουσταλευριά της Νικολέτας
H δημοσιογράφος του «Γ» παίρνει το μερίδιο των γλυκατζήδων από τον φετινό τρύγο και φτιάχνει καστανόξανθη μουσταλευριά, με καβουρντισμένο αλεύρι, χυμό πορτοκάλι, κανέλα και σουσαμοκάρυδα.
6 κούπες καθαρισμένο μούστο*, 1 κούπα χυμό πορτοκαλιού , 1 κούπα αλεύρι, 2-3 ξύλα κανέλας , Μέλι προαιρετικά , ½ φλ. σουσάμι καβουρντισμένο , ½ φλ. καρύδια καβουρδισμένα, Κανέλα σκόνη
Σε ένα τηγάνι με χοντρό πυθμένα καβουρντίζουμε το αλεύρι σε μέτρια φωτιά μέχρι να πάρει μια ξανθιά απόχρωση και να μυρίσει – προσοχή, ανακατεύουμε συνέχεια και δε δυναμώνουμε τη φωτιά για να μην πιάσει και μαυρίσει. Βγάζουμε το αλεύρι σε ένα βαθύ μπολ και το αφήνουμε να κρυώσει. Στο μεταξύ σε μια κατσαρόλα βάζουμε 4 κούπες από τον μούστο μαζί με τα ξύλα της κανέλας, να ζεσταθεί σε μέτρια φωτιά. Όταν κρυώσει το αλεύρι προσθέτουμε στο μπολ τις 2 κούπες κρύο μούστο και ανακατεύουμε με σύρμα να διαλυθεί το αλεύρι, και να έχουμε έναν χυλό χωρίς σβόλους. Προσθέτουμε στην κατσαρόλα τον χυλό μέσα από ένα σουρωτήρι με ψιλή σίτα. Όταν περάσει όλο, προσθέτουμε στην κατσαρόλα μέσα από τη σίτα και τον χυμό πορτοκαλιού για να πάρει και τα τελευταία υπολείμματα του χυλού. Ανακατεύουμε τη μουσταλευριά στην κατσαρόλα με ένα σύρμα για να μη σβολιάσουν τα υλικά. Αν δούμε ότι υπάρχουν χοντροί σβόλοι τότε χρησιμοποιούμε ένα μπλέντερ χειρός για να λειάνουμε το μίγμα. Συνεχίζουμε το ανακάτεμα σε χαμηλή φωτιά με το σύρμα, συνολικά για περίπου 30 με 45 λεπτά, ώστε να ψηθεί το αλεύρι, να πυκνώσει το μείγμα και να έρθει η μουσταλευριά στην πυκνότητα που τη θέλουμε. Για να το ελέγξουμε αυτό ρίχνουμε σε ένα βρεγμένο πιατάκι μια κουταλιά από τη μουσταλευριά, και περνάμε το δάχτυλό μας ανάμεσα. Θα πρέπει ο δρόμος που ανοίγουμε να μην κλείνει μετά. Αδειάζουμε τη μουσταλευριά σε ατομικά μπολάκια ή σε πιάτα βαθιά ή ρηχά, ή και σε ένα μεγάλο πυρίμαχο σκεύος. Την πασπαλίζουμε όσο είναι ακόμα ζεστή με καβουρδισμένο σουσάμι, καρύδι και μπόλικη κανέλα – κάποιοι ρίχνουν μια ποσότητα και μέσα στη μουσταλευριά, αλλά επειδή δεν αρέσει σε όλους εγώ ρίχνω μόνο από πάνω. Την αφήνουμε να κρυώσει και να σταθεί, είτε σε θερμοκρασία περιβάλλοντος, είτε στο ψυγείο. Διατηρείται για 2 -3 ημέρες εκτός ψυγείου ή για αρκετά περισσότερο στο ψυγείο.
Καρύδια,Σουσάμι,Σταφύλι,Vegan,Νηστίσιμα